El programa d’oci per a adolescents Lluna Plena s’amplia al divendres a la nit
22 de novembre 2017

![](/media/st5i5tsa/48lluna-plena-24-novembre-a3_cuerpo.jpg) 

  

La regidoria de Joventut de l'Ajuntament de Sagunt, dins de la seua aposta per millorar i consolidar l'oci alternatiu per als jóvens, seguix ampliant el seu programa Lluna Plena. Per a esta setmana, a més de l'activitat prevista dissabte que ve tant en el Casal Jove del Port de Sagunt com en el centre Mario Monreal de Sagunt, des de Joventut s'ha previst tot un seguit de iniciatives per al divendres. A més, l'activitat passarà a oferir-se a la nit, de 22 hores fins a les 2 de la matinada, en la primera Lluna Plena que es fa divendres i a la nit. És important tindre en compte que només serà per a majors de 16 anys.  

  

Segons explica el regidor de Joventut, Guillermo Sampedro, “**és una aposta de la regidoria per fer un pas més i oferir oci públic, alternatiu i de qualitat també a la nit. Hem passat d'oferir la Lluna Plena una vesprada del dissabte al mes a fer-ho tots els dissabtes, i de fer-ho només en el Port de Sagunt a ampliar-ho també al nucli de Sagunt. Ara, com a novetat, divendres a la nit és la primera vegada que es fa des de l'ajuntament. Si funciona, volem anar ampliant horaris a la nit, ja que els nostres jóvens ens ho demanen”**.

Per a este assaig de Lluna Plena noctura, tant la regidoria de Joventut com els Corresponsals dels IES de Sagunt, han previst activitats com són tornejos de tennis de taula o futbolí, així com competicions de videojocs com Tekken7, Street Fighter o Just Dance. A més, i atés que al novembre se celebra el Festival Novembre Negre en el Casal Jove, s'oferiran una sèrie d'activitats amb temàtica de misteri i suspens vinculades amb esta mostra de gènere negre i policíac. És el cas del taller de doblatge de cinema negre, partides de jocs de taula amb temàtica de suspens, com el de Hombres Lobo de Castronegro, o fins i tot un Cluedo en el qual es tracta d'esbrinar qui és l'assassí.

Per al dissabte, en la tradicional Lluna Plena, s'oferira, a més dels tornejos de videojocs i jocs clàssics com a tennis de taula o futbolí, un taller d'expressió corporal. També es repetiran els mateixos jocs de taula del divendres, amb un denominador comú, la temàtica fantàstica, on el misteri, la intriga i el suspens estan assegurats. Jocs com Kragmortha, La sombra de Cthulhu, Sí, Señor Oscuro, Drácula, El misterio de la Abadía i Villa-Zombi oferiran una vesprada inoblidable per al dissabte.

*   [](http://www.facebook.com/sharer.php?u=https://aytosagunto.es/va/actualitat/el-programa-d-oci-per-a-adolescents-lluna-plena-s-amplia-al-divendres-a-la-nit/ "Facebook")
*   [](http://twitter.com/share?url=https://aytosagunto.es/va/actualitat/el-programa-d-oci-per-a-adolescents-lluna-plena-s-amplia-al-divendres-a-la-nit/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-programa-d-oci-per-a-adolescents-lluna-plena-s-amplia-al-divendres-a-la-nit/ "Linked In")
*   [](mailto:?body=https://aytosagunto.es/va/actualitat/el-programa-d-oci-per-a-adolescents-lluna-plena-s-amplia-al-divendres-a-la-nit/)